《从万杉寺循麓迤逦而东过开先寺始见瀑布注为龙潭入山第一大观也》
清代·叶燮

崖倾松风奔，石黝苔花湿。迎我一片云，瞻前已后失。

珠宫束丛峦，交倚竞铩植。万株千尺松，阳乌畏其逼。

阴森雨忽飞，出林仍杲日。震霆云木间，举首惊电疾。

闪烁九日落，界空无阶级。疑投玉女壶，将无天汉溢。

噌吰万石钟，笙竽声并一。一一旋湿云，大珠小珠逸。

忽折堕阴崖，澎湃漱巨厔。蛟龙鬼神来，视听爪发栗。

何来乡里儿，大书石上刻。陈陈污岩窦，山林遭辱墨。

愧无酬名山，惟有长太息。

作者简介：（1627—1702）江苏吴江人，浙江嘉兴籍，字星期，号已畦。叶绍袁子。康熙九年进士。任江苏宝应知县。十四年，以三藩乱时役重民饥，与巡抚慕天颜不合，被劾罢官。居吴县横山，常出游览四方名胜。精研诗学理论，所作以险怪为工。有《原诗》、《巳畦诗文集》。又摘汪琬文章缺点，著《汪文摘谬》。